To offentlige vagthunde er nu af egen drift gået ind i sagen om den radikale borgmesters gratis brug af rådhuset som privat festlokale

Folketingets Ombudsmand er gået ind i sagen om den radikale beskæftigelsesborgmester i København Anna Mee Allerslevs bryllupsfidus, hvor hun gratis lånte den fornemme Rådhushal til sin reception med 300 private gæster.

Det viser dokumenter, som Ekstra Bladet har fået indsigt i.

I forvejen har det kommunale tilsyn under Ankestyrelsen af egen drift forlangt en redegørelse fra Københavns Kommune, hvor det bl.a. skal fremgå om reglerne er blevet fulgt, og om kommunen har brudt loven om vederlag til kommunalbestyrelsesmedlemmer.

I et brev til Ankestyrelsen forlanger Folketingets Ombudsmand at få udleveret resultatet af styrelsens undersøgelse. I brevet henvises til ombudsmandslovens paragraf 17, stk. 1, der siger, at Folketingets Ombudsmand af egen drift kan ’optage en sag til undersøgelse’. (artiklen fortsætter under billedet)

Folketingets Ombudsmand har på eget initiativ besluttet at følge med i Ankestyrelsens undersøgelse. Denne undersøgelse afgør, om der skal rejses en tilsynssag mod Københavns Kommune.

Som afsløret i Ekstra Bladet i sidste måned har Anna Mee Allerslev lånt Rådhushallen på Københavns Rådhus til sin bryllupsreception uden at betale for det. Et lokale, der normalt koster 65.000 - 100.000 kroner per døgn at leje.

Se også: Borgmesters fede fidus: Fejrede privat bryllup med 300 gæster på rådhuset

Anna Mee Allerslev og hendes mand blev gift i Københavns Domkirke lørdag den 26. august. Herfra kunne de 300 gæster slentre de 500 meter til det gratis festlokale på rådhuset midt i København.

I 2011 vedtog Borgerrepræsentationen ellers, at de folkevalgte ikke gratis må bruge Rådhusets lokaler til private formål. Disse regler er skrevet ned – og er meget letforståelige. Af kommunens hjemmeside fremgik det også - indtil sagen kom frem - at Rådhushallen overhovedet ikke kunne udlånes til bryllupsreceptioner. (artiklen fortsætter under billedet)

Alligevel har kommunens embedsmænd administreret efter en ikke-nedskreven praksis, som tillader borgerrepræsentationens medlemmer at låne lokalerne til bryllupsreceptioner.

Udemokratisk praksis

Angiveligt er denne praksis vedtaget på et møde med deltagelse af Borgerrepræsentationens gruppeformænd. Disse har i sagens natur ikke demokratisk mandat til at overtrumfe regler, som et politisk flertal i Borgerrepræsentationen har vedtaget.

Politikerne har altså i det skjulte fået tildelt nogle privilegier, som ingen andre har.

Et forhold som formanden for Transparency International, Christian Ougaard, har betegnet som ’et sygdomstegn’.

Transparency International har til formål er at bekæmpe korruption og bestikkelse overalt i verden.

Christian Ougaard er ikke bare formand for Transparency International, men også ekstern lektor i forvaltningsret på Københavns Universitet og specialkonsulent hos netop Folketingets Ombudsmand.

Utidigt politisk pres?

- Det er rimelig let forståelige regler, som de begynder at administrere stik modsat. Er det en forglemmelse, uvidenhed eller et utidigt pres fra politisk side? Det sidste vil selvfølgelig være det værste. Hvis andre kommuner havde en sådan praksis, så ville Danmark rasle ned af korruptionslisten, vurderer Christian Ougaard.

Om der skal rejses en tilsynssag mod Københavns Kommune tager Ankestyrelsen først stilling til, når kommunen har afleveret redegørelsen. Ankestyrelsen gav kommunen to måneder til at svare, hvilket ville betyde, at redegørelsen skulle afleveres senest 13. november.

Men kommunen er ikke i stand til at overholde tidsfristen – og har meddelt tilsynsmyndigheden, at redegørelsen først kan være færdig 30. november. Altså efter kommunalvalget 21. november.